Krib u lmenti fin-niket Għanja. Salm ta' wlied Koraħ. Għall-mexxej tal-kor. Fuq "Fi żmien il-mard"(?). Maskil. Ta' Ħeman, l-Eżraħi, Mulej, Alla tiegħi , binhar jien ngħajjat, billejl jien nitniehed quddiemek. Ħa tasal it-talba tiegħi għandek, agħti widen għat-talba tiegħi. Għax ruħi mimlija bil-hemm, lejn il-qabar qed toqrob ħajti. Jien magħdud ma' min nieżel fil-ħofra, sirt qisni bniedem bla saħħa. Fost il-mejtin hu friexi, bħall-maqtulin mimduda fil-qabar, li fihom ma tiftakarx iżjed u mhumiex aktar taħt idejk. Inti xħettni f'qiegħ il-ħofra, fid-dlamijiet, f'qiegħ l-art. Fuqi tagħfas il-qilla tiegħek, fuqi tfajt l-imwieġ kollha tiegħek. Ħadtli 'l ħbiebi 'l bogħod minni, għamiltni ħaġa ta' għajb għalihom; ninsab magħluq, u ma nistax noħroġ; għajnejja mdallma bil-għali. Lilek, Mulej, kuljum insejjaħ, lejk immidd idejja. Tagħmel int għeġubijet mal-mejtin, jew se jqumu l-erwieħ biex ifaħħruk ? Tixxandar fil-qabar it-tjieba tiegħek, jew f'post it-telfien il-fedeltà tiegħek? Jingħarfu fid-dlam l-għeġubijiet tiegħek, jew f'art il-minsija l-ġustizzja tiegħek? Imma jien, Mulej, lejk ngħajjat, filgħodu għandek tasal it-talba tiegħi. Għaliex, Mulej, twarrabni, u taħbi wiċċek minni? Imsejken jien, u qisni mejjet sa minn żgħożiti, inħossni mifni, imgħobbi bil-biża' tiegħek. Għaddiet minn fuqi l-qilla tiegħek, fnietni l-imġiba tiegħek tal-biża'. Kuljum bħall-ilma jdawruni, flimkien minn kull naħa jagħlquni. Int bigħedt minni l-ħbieb u l-qraba, sħabi huma d-dlamijiet.